Terve nädalavahetuse jooksul, juba alates neljapäevast leidis aset hulk üritusi ning sai kaasa lüüa põnevates töötubades ja tegevustes. Igal õhtul sai nautida kontserti erinevate ansamblite esituses. Nii astus reedel üles Terminaator, laupäeval Regatt ja pühapäevaõhtu sai veeta Tanel Padar Band’i seltsis. Sünnipäevale pani punkti suur ja uhke ilutulestik.
Pidulikul sünnipäevakontserdil anti üle linna teenetemärgid ning tunnustused „Kaunis kadu 2021” ja „Lilleline Võru”. „Kauni kodu” konkursi raames pälvis kauni kortermaja tiitli Katariina allee 6 ning kauni muinsuskaitseobjekti tiitli Katariina allee 4. Lillelise Võru kategoorias tunnustati eramut Kose tee 9 ja Mila juuksurituba, mis asub Jüri tn 26. Teenetemärgi pälvis pikaaegne kirurg Egon Johanson (pildil vasakult seitsmes), kellel täitus 45. tööaasta. Võru linnapea vapimärgi aastakümnetepikkuse särava esindamise eest teatri- ja filmilavadel pälvis Marje Metsur (pildil vasakult viies), vapimärgi tantsu- ja võimlemistraditsioonide viljaka ning silmapaistva hoidmise ja arendamise eest pälvis Tea Kõrs (pildil vasakult teine) ja vapimärgi pärimus- ja rahvatantsutraditsioonide viljaka ning silmapaistva hoidmise ja arendamise eest pälvis Maire Udras (pildil vasakult kolmas). Pildilt puudub Karmo Kase, kellele omistati vapimärk silmapaistva eeskuju eest kaasaegse ettevõtluskultuuri kujundamisel Võrus.
Võru Vaskpillipäevade muusikafestivali taasiseseisvumispäeva kontsert „Hõbedased helid vabale Eestile” rõõmustas reedel muusikasõpru. Esinesid Festivalibrass, Tallinna Trompetiansambel, Eesti Noorte Brass ja Festivaliorkester.
Reedel pani vaatajaid ahhetama ja kaasa elama tsirkusestuudio FOLIE tänavaetendus.
Laupäeval oli keskväljakul laadapäev, kus oma müügiletiga olid väljas ka paljud lapsed. Osta sai kõike käsitööst küpsetisteni. Mänguasjaletis sai iga laps ise otsustada, kui palju ta mingi mänguasja eest maksab. Peale laste pakutava sai osta veel ehteid, käsitööd, riideid, toidukraami väikeettevõtjatelt. Ennast tutvustamas olid ka erakonnad.
Mitme päeva vältel sai keskväljakul kaasa elada Võru huvikoolide esinemistele. Hea on tõdeda, et Võru lapsed saavad õppida erinevates tantsu- ja liikumiskoolides mitmeid tantsustiile. Lisaks tansule sai väljakul kaasa lüüa õpitubades, kus juhendajate eestvedamisel oli võimalus tutvuda judoga, maadlusega, kõrgushüppega, korvpalliga, hokimänguga ja paljude muude erialadega, mida kõiki saab soovi korral ka õppima minna. Huvitegevusi ei võimaldata mitte ainult lastele, vaid ka täiskasvanutele. Seda tõestas pidupäeval publikule ette kantud meeleolukas triikrauatants.